Morten Helveg Petersen (RV), 1998-11-06:
Det Radikale Venstre hilser erhvervsministerens redegørelse velkommen.
Jeg synes, det er godt, at vi får en debat om erhvervspolitik, og forløbet af debatten hidtil har jo også vist, at der er masser af gode råd - måske ikke så konkrete anbefalinger, men i hvert fald interesse for emnet, og det synes vi da er positivt i Det Radikale Venstre.
Også vi finder, at arbejdet med administrative lettelser er overordentlig vigtigt.
Konkurrencesituationen, internationalisering, teknologisk udvikling betyder alt sammen, at presset for klare regler øges.
Men vi må også anerkende helt grundlæggende, at mange af de regler, vi har, jo er udtryk for politiske ønsker om regulering, hvad angår miljø, arbejdsmiljø, veterinære standarder, og man kan blive ved.
Så i diskussionen, hvor man søger at skylle alle administrative byrder ud med badevandet,
skal man altså også være opmærksom på, at en stor del af de byrder, vi pålægger virksomhederne, er udtryk for en regulering, som vi selv ønsker politisk.
Dermed ikke være sagt, at vi ikke skal lette de administrative byrder, selvfølgelig skal vi det.
Og jeg mener da, at vi skal invitere samtlige partier, organisationer, virksomheder til at komme med konkrete forslag på byrder, der kan afskaffes.
Så kan vi måske også blive lidt mere konkrete
end den meget generelle retorik, som denne her diskussion jo også indeholder.
Regulering skal selvfølgelig begrænse sig til de områder, hvor der er et egentligt behov for regulering, det siger sig selv.
Og i den forbindelse er der jo gennem flere år gjort en indsats for at identificere og lette
virksomhedernes administrative byrder.
Så lad os få de konkrete forslag på bordet og lad os forholde os til dem.
I redegørelsen forsøger man så - selvfølgelig med nogen usikkerhed - at kvantificere de administrative konsekvenser af fremtidig lovgivning.
Udviklingen af gode, valide og solide metoder til opgørelse af de reelle byrder er et vigtigt instrument, som vi gerne ser udviklet yderligere i Det Radikale Venstre. På tilsvarende vis er fremgangsmåden med anvendt testpanel, fokuspaneler og ekspertvurderinger også en god og central forudsætning for, at brugernes synspunkter, brugernes ønsker bliver hørt, og dermed også en vigtig forudsætning for, at vi kan gøre noget ved de administrative byrder.
Elektronisk selvbetjening, etablering af én indgang til net og indberetning er vigtige instrumenter, hvis vi vil søge at lette administrative byrder i fremtiden, men øget anvendelse af IT løser jo ikke problemet i sig selv.
Derfor skal vi hele tiden følge op på indsatsen og politisk rette fokus på spørgsmålet.
Men erhvervspolitik og redegørelsen i øvrigt drejer sig jo ikke kun om administrative byrder.
I redegørelsen er der også en række innovations- og strukturpolitiske initiativer, som også fortjener et par ord med på vejen.
For at sikre fremtidens velstand er det vigtigt at udforme innovations- og strukturpolitik på en måde, så vi i Danmark får andel i den vækst, der finder sted inden for højproduktive erhverv, eksempelvis IT-sektoren og den bioteknologiske sektor, og en række tiltag er nødvendige for at sikre, at de rette rammer er til stede for danske virksomheder - rammer, der skal føre dansk erhvervsliv ind i det næste årtusinde.
Her er det selvfølgelig nødvendigt med en aktiv indsats
for at forbedre vilkårene for driftige mennesker, der ønsker at starte virksomheder op inden for de erhverv, der er højproduktive, og hvor mulighederne for høje velstandsstigninger er til stede.
Derfor støtter vi i Det Radikale Venstre varmt de initiativer, der er taget i form af f.eks. innovationsmiljøer, forskerparker og centerkontrakter, og mener i det hele taget, at det er vigtigt, at de rette incitamenter er til stede med hensyn til samspillet mellem universiteter og andre aktører inden for vidensystemet.
Et godt eksempel er netop centerkontrakter, hvor virksomheder, universitetsinstitutter og GTS-institutter finder sammen i strategiske samarbejder til gavn for alle parter.
Et andet interessant og nødvendigt tiltag er indsatsen for at sikre en fornuftig lovgivning i forhold til udenlandske forskere.
Det er vigtigt at sikre, at danske virksomheder, der har behov for at tiltrække udenlandske forskere, også er i stand til dette, og Tinget arbejder derfor i øjeblikket på en lov om den såkaldte forskerskat.
Kapitalområdet er et andet vigtigt område med henblik på at sikre innovative virksomheder muligheder for at få adgang til risikovillig kapital - den skal også være kompetent.
Derfor er lovforslaget om at sammenlægge VækstFonden og udviklingsselskaberne samt det at udbygge venturekapitalmarkedet i form af bl.a. netværk for private, individuelle investorer spændende set med radikale briller. En forskningsbaseret IT-højskole er et andet eksempel på et forslag, der sigter på at opruste kompetencen inden for den danske IT-sektor - fint og positivt.
I Det Radikale Venstre er vi af den opfattelse, at det her er eksempler på forslag på det erhvervspolitiske område, der kan være med til at sikre, at de rette rammer er til stede for opstart af fremtidens højteknologiske og højproduktive virksomheder og dermed bidrage til øget velstand og velfærd i det danske samfund også i det næste årtusinde.